《宋胡忠简遗像砚歌和警石》
清代·金衍宗

李纲赵鼎弃如遗，两宫北狩无还期。不知父兄但知母，桧也和议逢其私。

惟时诏谕正通使，公切忠愤形乎词。想当草疏砚在侧，血泪濡墨挥淋漓。

能如公言斩伦桧，同仇大义敷天知。小朝廷甘作臣妾，虽蹈东海夫何辞。

一封朝奏夕万里，砚亦漂转天之涯。玉堂花砖恍梦寐，孤臣九死惟汝随。

公之心肠本铁石，间情偶赋何瑕疵。沧江外卧岁云晚，倔强犹昔霜盈髭。

侍郎砚背貌公像，千秋面目无磷淄。呜呼老秦既死奸，党逐曷不赐环徒。

量移金瓯破碎剩，一角六经勒石空。昭垂思陵工书善，品砚惟于忠佞迷。

妍媸虽然薰获不同器，我于伦也重嗟咨。十年五使数往返，宛转虎口濒艰危。

显仁之返亦其力，局中心苦局外訾。始拘继胁卒乃殉，庶与皓弁无差池。

公时在谴盛酬唱，定亦心折垂涕洟。狎邪市井语太激，讵料抗节终如斯。

此如欧公斥司谏，高亦君子非等夷。吾侪论世贵平恕，因赋公砚兼及之。

作者简介：金衍宗，字维翰，号岱峰，秀水人。嘉庆庚申举人，官温州教授。有《思贻堂诗集》。